**EUROOPAN NEUVOSTON ARVIOINTITYÖKALU LASTEN JA ALLE 18-VUOTIAIDEN NUORTEN OSALLISTUMISOIKEUKSIEN EDISTÄMISEN ARVIOIMISEKSI**

Euroopan neuvosto julkaisi vuonna 2016 arviointityökalun, joilla jäsenmaat voivat mitata edistystään ministerikomitean suosituksen CM/Rec(2012)2 (suositus lasten ja alle 18-vuotiaiden nuorten osallistumisesta) toimeenpanossa. Arviointityökalun tavoitteena on saada jäsenmaiden toimintatavat vastaamaan suosituksen (2012)2 edellyttämää tasoa ja siten varmistaa lapsille YK:n lastenoikeuksien julistuksessa taattu oikeus osallistua heitä itseään koskevaan päätöksentekoon. Työkalu koostuu kymmenestä (10) vaatimuksesta, joiden toteutumista mittaamalla jäsenmaat voivat arvioida toimiaan lasten osallistumisen turvaamiseksi (vaatimukset 1-5) ja edistämiseksi (vaatimukset 6 ja 7) sekä keinojaan tarjota lapsille tilaisuuksia osallistua (vaatimukset 8-10). Jokaiselle väitteelle on määritelty neliportainen asteikko (0-3), jolla väittämän toteutumisen tasoa voidaan kuvata.

1. **Lasten ja nuorten oikeus osallistua päätöksentekoon varmistetaan kansallisessa perustuslaissa ja lainsäädännössä**

*Arviointi:* Ministeriöt ja muut viranomaiset arvioivat, kuinka hyvin nykyinen lainsäädäntö (perustuslaki sekä perheitä, lastensuojelua, koulutusta, terveydenhuoltoa, rikosoikeutta, maahanmuuttoa ja turvapaikkaa koskevat lait) huomioi lasten oikeuden tulla kuulluksi. Laissa tulisi olla vaatimus lapsen mielipiteen tosiasiallisesta huomioimisesta hänen ikänsä ja toimintakykynsä huomioon ottaen. Arvioinnissa tulee tarkastella erityisesti kouluja koskevaa lainsäädäntöä varhaiskasvatuksesta korkeakoulutukseen, ml. erityisopetus.

2. **Lapset ja nuoret on osallistettu kansalliseen, sektorirajat ylittävään lasten oikeuksien toteutumisen arviointiin ja seurantaan**.

*Arviointi*: Lasten ja nuorten osallistuminen on sisällytettävä eksplisiittisesti valtiotason strategiaan YK:n lastenoikeuksien julistuksen ja Euroopan neuvoston konventioiden toimeenpanosta, valvonnasta ja arvioinnista. Strategiassa on määriteltävä budjetti, konkreettisia tavoitteita ja toteutumista mittaavia indikaattoreita. Toteutumista arvioidaan kansallisen politiikan tuotosten ja sen valmistelumateriaalien pohjalta eri ministeriöiden ja viranomaisten yhteistyönä.

3. **Itsenäinen ja lakisääteinen lasten oikeuksia valvova instituutio**

*Arviointi*: Jäsenmaissa tulisi olla lakisääteisesti lasten asioita ajava, Pariisin periaatteiden (1993) mukainen oikeusasiamies tai muu asiamies, jolla on yksityiskohtaisesti määritelty mandaatti ja tarvittavat resurssit lasten oikeuksien edistämiseen. Oikeusasiamies voi olla täysin itsenäinen tai toimia suuremman ihmisoikeuksia valvovan, mutta ei-valtiollisen, organisaation osana. Arvioinnissa tulee

* konsultoida lasten parissa työskenteleviä ammattilaisia
* kuulla lapsia: ryhmätapaamisilla[[1]](#footnote-1) voidaan selvittää oikeusasiamiehen lapsiystävällisyyttä, ja kuinka hyvin lapsilla on tietoa asiamiesten toiminnasta.

4. **Jäsenmailla on oltava mekanismeja, joilla varmistetaan lasten mahdollisuus osallistua turvallisesti heitä koskeviin viranomais- ja rikosoikeudellisiin menettelyihin**

*Arviointi*: Lasten osallistuminen tulisi turvata rikosoikeudellisissa, perheoikeudellisissa, huolenpitoon ja suojeluun liittyvissä ja maahanmuuttoa koskevissa menettelyissä. Arvioidaan, onko Euroopan neuvoston lapsiystävällistä oikeudenkäyttöä koskevat ohjeet täysin implementoitu kaikkiin yllä mainittuihin menettelyihin

* kuulemalla lasten parissa työskenteleviä juristeja, joilla on kokemusta lapsia koskevista viranomaismenettelyitä: ryhmätapaamiset (n. 10 hlön ryhmät)
* kuulemalla lapsia, joilla on kokemuksia em. menettelyistä: ryhmätapaamiset ja henkilökohtaiset haastattelut
* tarkastelemalla tutkimuksia (esim. EU FRA, Euroopan komission tutkimukset), joissa avataan ammattilaisten kokemuksia lapsia koskevista viranomaismenettelyistä.

5. **Valitusmenettelyiden on oltava lapsiystävällisiä**

*Arviointi*: Lakisääteisten, etenkin kouluihin, terveydenhuoltoon ja suojeluun, rikosoikeudellisiin prosesseihin, perheoikeudellisiin prosesseihin ja maahanmuuttoprosesseihin liittyvien valitusmenettelyiden on oltava lapsiystävällisiä ja helposti saavutettavia. Kansallista lainsäädäntöä ja avainprosesseja arvioidaan

* kuulemalla eri alojen ammattilaisia, jotka työskentelevät lapsia koskevien menettelyiden parissa: järjestetään ryhmäkeskusteluja, joissa on mukana eri ammattikuntien (koulut, asianajajat, terveydenhuolto, sosiaalityöntekijät, maahanmuuttoviranomaiset, tutkijat) edustajia.
* kuulemalla lapsia: selvitetään ryhmätapaamisissa, kokevatko lapset valitusmenettelyt turvallisiksi ja helposti saavutettaviksi
* selvittämällä, onko YK:n lastenoikeuksien julistuksen suositus lapsia koskevista menettelyistä (Optional Protocol 3) ratifioitu kansallisessa lainsäädännössä.

6**. Lasten oikeus osallistua päätöksentekoon on sisällytettävä lasten parissa työskentelevien ammattilaisten peruskoulutukseen**

*Arviointi*: Lasten ja nuorten parissa työskentelevien ammattilaisten tulisi saada peruskoulutuksessaan valmiudet tukea lasten osallistumista useissa eri tilanteissa. Arvioidaan

* haastattelemalla ministeriöiden ja viranomaisten työntekijöitä, lasten ja nuorten parissa työskenteleviä ammattilaisia ja heitä edustavia järjestöjä sekä koulutusta järjestäviä oppilaitoksia (yliopistot, ammattikoulut, ammattikorkeakoulut).
* analysoimalla opinto-oppaita ja opetussuunnitelmia
* konsultoimalla kuutta seuraavista ammattiryhmistä: opettajat, juristit, asianajajat, poliisi, sosiaalityöntekijät, terveydenhuollon ammattilaiset, maahanmuuttoviranomaiset, hoito- ja ylläpitohenkilöstö, nuorisovankiloiden henkilöstö, viranomaiset.

7**. Lapset saavat tietoa oikeuksistaan osallistua päätöksentekoon**

*Arviointi*: Lasten asioita käsittelevien viranomaisten ja muiden tahojen on tuotettava tietoa lasten osallistumisoikeuksista lapsiystävällisessä formaatissa lapsille ja nuorille kohdistetuissa ympäristöissä. Arvioinnissa:

* tarkastellaan opetussuunnitelmia ja varmistetaan, että niihin sisältyy demokratia- ja ihmisoikeuskasvatusta sekä opetusta lasten oikeuksista osallistua päätöksentekoon (vastuu: ministeriöt ja viranomaiset)
* kuullaan lapsia ryhmäkeskustelujen muodossa ja selvitetään, kuinka hyvin he ovat tietoisia osallistumisoikeuksistaan
* kuullaan lapsijärjestöjä, kouluja ja paikallisia viranomaisia esimerkiksi oikeusasiamiehen fasilitoimilla yhteisillä kuulemistilaisuuksilla
* Kerätään tietoa siitä, millaisia käytäntöjä eri sektorien toimijoilla ja ministeriöillä on jo käytössään lapsiystävällisen tiedon tuottamiseksi.

8. **Lapset ja heidän organisaationsa ovat edustettuina kouluissa ja paikallisella, alueellisella sekä kansallisella hallinnon tasolla**

*Arviointi*: Lapsilla tulee olla mahdollisuus tuoda esiin heitä koskevia kysymyksiä kouluissa sekä paikallisella, alueellisella ja kansallisella hallinnon tasolla. Lapsille tulee myös selittää, miten ja missä he voivat osallistua päätöksenteon eri vaiheisiin. Arvioidaan

* kuulemalla edustustoimissa olevia lapsia ryhmäkeskusteluilla: kuinka tehokkaiksi he kokevat osallistumisen muodot?
* kuulemalla lapsi-/nuorisojärjestöjä ja -neuvostoja sekä paikallisia ja alueellisia viranomaisia: yhteisissä tapaamisissa kerätään tietoa siitä, kuinka hyvin lapset osallistetaan em. foorumeissa.

9**. Kansallisella tasolla on lapsille suunnattuja julkisen hallinnon palautejärjestelmiä**

*Arviointi*: Lapsia konsultoidaan ja heiltä pyydetään palautetta kaikista heitä koskevista julkisen hallinnon palveluista sekä prosesseista. Toteutumisen arvioinnissa

* kuullaan lapsia ryhmäkeskusteluilla
* kuullaan järjestöjä ja paikallisia viranomaisia yhdessä siitä, millaisia palautejärjestelmiä on olemassa seuraavissa yhteyksissä: koulutus, sijaisperheet ja lastenkodit, urheilu ja vapaa-aika, kulttuuripalvelut, lastensuojelu, maahanmuuttajille ja turvapaikanhakijoille suunnattu tuki, perhetyö ja varhaiskasvatus.

10. **Tuetaan lasten osallistumista YK:n lastenoikeuksien julistuksen ja muiden keskeisten sopimusten toimeenpanon seurantaan**

*Arviointi*: Arvioidaan, tuetaanko lasten osallistumista konventioiden toimenpanon seurantaan julkisin varoin

* kuulemalla YK:n lastenoikeuksien julkistuksen toimeenpanon seurannasta vastaavia viranomaisia
* kuulemalla lasten oikeuksia ajavia järjestöjä yhteistapaamisissa
* kuulemalla ryhmätapaamisilla lapsia, jotka ovat olleet mukana konventioiden toimeenpanon seurannassa ja arvioimilla raportteja, joissa lapset ovat olleet mukana.

1. Euroopan neuvoston arviointityökalun ohessa on yksityiskohtainen malli lasten kuulemiseksi järjestettävien ryhmätapaamisten (*Focus Groups*) järjestämisestä ja fasilitoinnista. [↑](#footnote-ref-1)